**Petri-notae**

*Mihai Eminescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Împresurat de creditori, se vede,

Şi neputând plăti cu rele rime,

Te-ai strecurat pe la Cordon, sublime,

Să ne-asurzeşti cu versuri centipede.

Presupunând că nu te ştie nimeni,

Că eşti martir ai vrut să faci a crede,

Mai bine masca de paiazzo-ţi şede:

Căci ne-am convins demult de-a ta mărime.

Armeano-grec, lingău cu două feţe,

Îţi ad-aminte ce aveai în straiţe

Când pietre numărai la voi în pieţe.

De-aceea taci şi încă bine paie-ţi

Că nu te regalăm, cum ştim, cu beţe:

Făclie nu-i nemţescul tău opaiţ.